REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 02-1019/13

29. mart 2013. godine

B e o g r a d

NARODNA SKUPŠTINA

Odbor za pravosuđe, državnu upravu i lokalnu samoupravu, na 22. sednici održanoj 21. marta 2013. godine, razmatrao je Izveštaj o radu Visokog saveta sudstva za 2012. godinu.

Sednici Odbora prisustvovala je Mirjana Ivić, zamenik predsednika Visokog saveta sudstva.

Odbor je, na 24. sednici održanoj 29. marta 2013. godine, utvrdio Predlog zaključka povodom razmatranja Izveštaja o radu Visokog saveta sudstva za 2012. godinu.

Na osnovu člana 237. stav 4. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podnosi

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu Visokog saveta sudstva za 2012. godinu, koji je podnet Narodnoj skupštini na osnovu člana 19. stav 1. Zakona o Visokom savetu sudstva, i utvrdio Predlog zaključka koji dostavlja Narodnoj skupštini na razmatranje i usvajanje.

Za izvestioca Odbora na sednici Narodne skupštine određen je Petar Petrović, predsednik Odbora.

PREDSEDNIK

Petar Petrović

P R E D L O G

Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 239. stav 3. Poslovnika Narodne skupštine (Prečišćeni tekst - „Službeni glasnik RS“, broj 20/12),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Izveštaja o radu Visokog saveta sudstva za 2012. godinu

1. Narodna skupština konstatuje da je Visoki savet sudstva u Izveštaju o radu za 2012. godinu celovito predstavio aktivnosti Saveta u 2012. godini, koje proizlaze iz Ustavom i zakonom utvrđenog položaja ovog organa kao nezavisnog i samostalnog organa koji obezbeđuje i garantuje nezavisnost i samostalnost sudova i sudija.

2. Narodna skupština ocenjuje da aktivnosti Visokog saveta sudstva moraju i dalje biti usmerene na dosledno reformisanje pravosuđa u nezavisan, odgovoran i efikasan sudski sistem koji će omogućiti jačanje pravosudnih institucija, ostvarivanje ustavnih prava građana na pravično suđenje i suđenje u razumnom roku, efikasniju zaštitu prava građana u postupcima pred sudovima i olakšati pristup sudovima. U tom smislu, Narodna skupština će podržati sve aktivnosti Visokog saveta sudstva na otklanjanju uočenih nedostataka dosadašnje reforme pravosuđa.

3. Narodna skupština očekuje da Visoki savet sudstva, vršeći funkciju garanta nezavisnosti i samostalnosti sudova i sudija, izgradi i dosledno i odgovorno primenjuje jasne kriterijume i merila za ocenu stručnosti, osposobljenosti i dostojnosti, za vrednovanje rada, kao i za utvrđivanje odgovornosti sudija za nestručan i nesavestan rad. Ostvarivanjem ovog cilja produbiće se poverenje građana u pravosudni sistem, što je osnovni cilj ukupne strategije reforme pravosuđa.

4. Narodna skupština ukazuje da je neophodno da Visoki savet sudstva, u vršenju svojih nadležnosti, što pre ispuni sve zakonom utvrđene obaveze i pristupi predlaganju Narodnoj skupštini kandidata za izbor predsednika sudova opšte i posebne nadležnosti.

5. Imajući u vidu značaj uspešno sprovedene reforme pravosuđa za uspostavljanje vladavine prava i ostvarivanje i zaštitu prava građana, kao i za ispunjenje uslova za sticanje statusa kandidata za članstvo u Evropskoj uniji, Narodna skupština će, u vršenju zakonodavne funkcije, obezbeđivati neophodne zakonske uslove da se sudski sistem izgrađuje u skladu sa ustavnim načelima.

6. Ovaj zaključak objaviće se u „Službenom glasniku RS“.

RS Broj:

U Beogradu, \_\_\_\_\_ godine

NARODNA SKUPŠTINA

PREDSEDNIK

mr Nebojša Stefanović

O B R A Z L O Ž E Nj E

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik“, broj 9/10) i članu 239. stav 3. Poslovnika Narodne skupštine (Prečišćeni tekst - „Službeni glasnik RS“, broj 20/12).

Članom 239. stav 1. Poslovnika Narodne skupštine predviđeno je da Narodna skupština razmatra izveštaje koje su državni organi, organizacije i tela podneli Narodnoj skupštini, narodnim poslanicima i nadležnom odboru, kao i predlog zaključka, odnosno preporuke nadležnog odbora na prvoj narednoj sednici.

Na osnovu člana 13. alineja 23 i člana 19. stav 1. Zakona o Visokom savetu sudstva („Službeni glasnik RS“, br. 116/08, 58/09, 104/09, 101/10 i 88/11), Visoki savet sudstva podnosi Narodnoj skupštini godišnji izveštaj o svom radu.

Saglasno navedenim odredbama Zakona, Visoki savet sudstva podneo je Izveštaj o radu za 2011. godinu.

Odbor za pravusuđe, državnu upravu i lokalnu samoupravu je, kao nadležan odbor, razmotrio Izveštaj o radu Visokog saveta sudstva za 2012. godinu na 22. sednici održanoj 21. marta 2013. godine i, u skladu sa članom 237. stav 4. Poslovnika Narodne skupštine (Prečišćeni tekst), podneo Narodnoj skupštini izveštaj, sa Predlogom zaključka koji je, povodom razmatranja Izveštaja, utvrdio na 24. sednici održanoj 29. marta 2013. godine.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku RS“.